Papersnake/gushiwen huggingface dataset:
都中寒食
杨鹏翼（元代）

芳草青青湖上路，少年游冶不知回。烟花一望春无尽，云水相知雨欲来。

夕浪放船重听乐，天风吹酒独登台。看图万里逢寒食，车马倾城起暮埃。
环碧园
董嗣杲（宋代）

绕舍晴波聚钓仙，五龙池畔柳洲前。
清虚不类侯家屋，轮奂曾资母后钱。
三面轩窗秋水观，四时箫鼓夕阳船。
揽将山北山南翠，独有黄昏得景全。
贺新郎（宫词）
游次公（宋代）

暖霭浮晴御。锁垂杨、笼池罩阁，万丝千缕。池上晓光分宿雾，日万群芳易吐。寻并蒂、阑干凝伫。不信钗头飞凤去，但宝刀、被妾还留住。天一笑，万花妒。

阿娇正好金屋贮。甚西风、易得萧疏，扇鸾尘土。一自昭阳扃玉户，墙角土花无数。况多病、情伤幽素。别殿时闻箫鼓奏，望红云、冉冉知何处。天尺五，去无路。
括满江红
林正大（宋代）

寂寞江城，DED5只共、梅花幽独。揩病眼、佳人何许。嫣然空谷。幻出天姿真富贵，朱唇滞酒红生肉。笑漫山、繁李与夭桃，俱粗俗。

迟日丽，春睡足。明月照，尤清淑。算移根千里，远从西蜀。流落天涯应可念，为渠剧饮仍歌曲。怕明朝、酒醒落纷纷，那忍触。

李白襄阳歌：落日欲没岘山西，倒着接花下迷。襄阳小儿齐拍手，拦街争唱白铜E96F借问笑何事，笑杀山翁醉似泥。鸬鹚杓、鹦鹉杯，百年三万六千日，一日须倾三百杯。遥看汉水鸭头绿，恰似蒲萄初发醅。此江若变作春酒，垒麹便筑糟邱台。金鞍骏马换少妾，笑坐金鞍歌落梅。车傍侧挂一壶酒，凤笙龙筦行相催。咸阳市上叹黄犬，何如月下倾金罍。君不见、晋朝羊公一片石，龟龙剥落生莓苔。泪亦不能为之堕，心亦不能为之哀。清风明月不用一钱买，玉山自倒非人推。舒州杓、力士铛，李白与尔同死生。襄王云雨今安在，江水东流猿夜声。
和友人下第北游感怀
李频（唐代）

圣代为儒可致身，谁知又别五陵春。青门独出空归鸟，

紫陌相逢尽醉人。江岛去寻垂钓远，塞山来见举头频。

且须共漉边城酒，何必陶家有白纶。
题庐山楞伽院
释道生（宋代）

苏内翰木三五笔，李夫人竹一二竿。会得楞伽印心法，不应来作画图看。
第一百六十四
文天祥（宋代）

吴楚东南坼，风云地一隅。
蹉跎暮容色，不敢恨危途。
和咏雪二首 其二
卫宗武（宋代）

飞霙应冬候，志喜属诗人。远岫千尖没，寒林一色新。

年丰呈上瑞，天巧占先春。比屋银成屋，民贫岂疗贫。
龙雾洲雪
刘辰翁（宋代）

此处几人行，隔波摇暮晴。洲回江似玦，山远雪如城。

离合看双橹，荒寒又一程。今年梅未醉，最觉别来轻。
朝天行
梅尧臣（宋代）

大车高盖徐方来，天子双日延英开。
犀靴踏玉升东陛，从臣赐对论宫市。
谏官御史如指排，捧土未能障浊水。
大夫言斡天关回，黄门白望颜色死。
始时暴夺何纵横，有货昼日不敢行。
他时五方蛇当酒，谁道张郎临井口。
题使台后圃八首 其七 清音楼
释德洪（宋代）

雾暗轩窗失，风高帘幕低。夜晴湘笛起，楼迥岭猿啼。

凭槛人如玉，搜诗气吐霓。还惊一声雁，翻影月平西。
送鲍元英太学北上二首 其二
沈鍊（明代）

北去京华路几千，怜君独上木兰船。逢人早寄平安信，莫使离心对月悬。
游后湖赏莲花
李璟（五代）

蓼花蘸水火不灭，水鸟惊鱼银梭投。
满目荷花千万顷，红碧相杂敷清流。
孙武已斩吴宫女，琉璃池上佳人头。
风入松（春晚）
康与之（宋代）

一宵风雨送春归。绿暗红稀。画楼整日无人到，与谁同捻花枝。楼外蔷薇开也，枝头梅子酸时。

玉人应是数归期。翠敛愁眉。塞鸿不到双鱼远，叹楼前、流水难西。新恨欲题红叶，东风满院花飞。
和王子贤兄
陈宓（宋代）

芒鞋未办足先轻，拟踏白云深处行。
何日痴儿了公事，却将泉石课诗程。
宜男草
范成大（宋代）

篱菊滩芦被霜后。袅长风、万重高柳。天为谁、展尽湖光渺渺，应为我、扁舟入手。

橘中曾醉洞庭酒。辗云涛、挂帆南斗。追旧游、不减商山杳杳，犹有人、能相记否。
众乐亭二首
吴中复（宋代）

贤侯新葺水云乡，虚阁峥嵘绿渺茫。
波面长桥步明月，人家疏影带残阳。
风中白鸟侵烟去，雨后红蕖拥袖香。
从此郡图添故事，岁时遗爱似甘棠。
游石台寺
释德洪（宋代）

岁晏身心无一事，江山信美又吾乡。去年今日黄河北，夜趁明驼上太行。
春日陪孟东洲宪使公重过宋氏园亭
冯惟讷（明代）

竹色青于染，春生宋玉家。
众山当户出，一水抱城斜。
积雨翻高柳，轻寒勒早花。
风光正如此，莫惜醉流霞。
贺新郎 寿清尹靳从矩
朱晞颜（宋代）

县古槐成幄。燕泥香、繁红坠雨，半帘花落。一夜江皋黄犊雨，万顷绿云喷薄。

听四野、田家欢乐。堂上琴声堂下水，昼庭空、自下风檐雀。

喧竞少，尽不恶。

竹窗暑净巾斜著。傍筠轩、閒舒啸戏，舞翻霜鹤。棐几藤床挥玉麈，风骨棱棱如削。

炯一段、清冰秋壑。待得河阳桃李满，向雪堂、细订梅花约。

须唤我，共酬酢。
灵芝歌
史鉴（明代）

灵芝生，粲若英。来百福，世其昌。灵芝生，光且奕。

庆斯钟，象乃德。灵芝生，铜池中。和致祥，寿无疆。

灵芝生，气之粹。配庆云，象华盖。灵芝生，受天祜。

祜维何，锡尔祚。灵芝生，何轮囷。子孙兮，宜振振。
暑毒不可过又每为宾客见扰午寝不安奉怀邠老之无事也
张耒（宋代）

桃李成尘莺未老，梧桐未落蛩已多。杜门高卧作閒计，挟策读书如懒何。

颇遭褦襶惊午梦，正坐热行官不呵。柯山大隐羲皇上，清风一榻无经过。
襄口阻风
殷尧藩（唐代）

雪浪排空接海门，孤舟三日阻龙津。曹瞒曾堕周郎计，

王导难遮庾亮尘。鸥散白云沈远浦，花飞红雨送残春。

篙师整缆候明发，仍谒荒祠问鬼神。
送陶少府赴选
李群玉（唐代）

陶君官兴本萧疏，长傍青山碧水居。久向三茅穷艺术，

仍传五柳旧琴书。迹同飞鸟栖高树，心似闲云在太虚。

自是葛洪求药价，不关梅福恋簪裾。
宴玉津园江楼七首
任希夷（宋代）

翼翼瞻斋殿，深严步苑廊。
三人俱汉杰，一老玷周行。
武侯像
陈文蔚（宋代）

堂堂千载人，遗像凛如生。
趋舍同一操，岂无当代英。
欲唤臣龙起，四海盲聋惊。
此意无今昨，未应归杳冥。
唐多令 夏夜客斋
曹尔堪（清代）

纨扇动微吟，湘帘草色深。苎衫凉、钩月初临。扑起流萤过别院，曾照见、女儿心。

风壁响清琴，银蝉送晚林。算青楼、露气萧森。白面谁家年少客，些个事、会相寻。
奉使太原途中呈王坦翁副使 其一
李若水（宋代）

中山忠义定何人，数月相从笑语真。未信功名孤壮志，不妨诗酒寄闲身。

此来饱看千岩秀，归去遥知两鬓新。就使牧羊吾不恨，汉旄零落落花春。
颂古三十三首
释师观（宋代）

堕落眉须不得塔，三文使尽风分疏。
无端大岭重饶舌，数丈龟毛举世无。
满庭芳
曹勋（宋代）

白氎行缠，青巾包结，几年且混常流。寰中谁见，心地自清幽。雨散昆仑顶上，香润遍、琼圃无忧。灵芽长，如今寒暑，饥渴总何愁。

诸公，须著力，尘缘扫尽，师旨坚求。看天边、飞金走玉难留。住个庵儿不大，争恋得、月馆青楼。台山里，从人一任，说个好苏州。
题范蠡五湖杜陵浣花 其二
赵孟頫（元代）

春色醺人苦不禁，蹇驴驮醉晚骎骎。江花江草诗千首，老尽平生用世心。
咏轩辕台
吴允禄（明代）

洞庭之水浮天地，中有君山若螺髻。山上谁崇百尺台，黄云紫螺常徘徊。

相传昔日轩辕子，铸鼎烧丹此遗址。丹成白日升苍穹，黎民独抱乌号弓。

千年事往今何在，吊古临风增感慨。呜呼真伪谁得知，日暮平芜鸟乱飞。
春雪
陆游（宋代）

江云垂野雪如簁，闰岁春来特地迟。
倒尽酒壶终日醉，卧听儿诵半山诗。
闻京师得雨喜而有作
弘历（清代）

九夏望甘霖，愁多常罪已。入秋始沾润，黍禾半苏起。

农人盼两收，趁种荞靡靡。胡乃复亢阳，稚苗黄欲萎。

我从都城来，所见率如此。纵修时巡典，岂似睹丰喜。

吾民坐待赈，不肯轻去里。此情堪悯恻，部例岂其是。

徵租免正供，平粜逮遐鄙。小补庸有济，恩膏实所恃。

出关逢泽降，京师卜何似。喜接奏章来，知渥良田矣。

倚楹觉心舒，传餐识膳旨。嗟嗟尔农夫，钱镈庶堪庤。
题翠麓亭
释仲殊（宋代）

素虬盘屈走灵泉，槲叶涂红作画船。
幡转玉绳光影旋，杯衔金镜酒痕圆。
篆形彩字方传世，星落光缠忽下天。
远想螭蟠殊未若，小图河曲宛依然。
缓浮松酿环云际，不动兰桡到席边。
上巳浮恩非此日，山阴盛事掩多年。
从欢未省向尊俎，屡酒何尝议圣贤。
翰墨主人今独步，双鹅应复降飞仙。
冬青行二首
唐珏（宋代）

冬青花，不可折，南风吹凉积香雪。
遥遥翠盖万年枝，上有凤巢下龙穴。
君不见犬之年羊之月，霹雳一声天地裂。
杂诗四首
李涛（唐代）

深岩有老翁，宠眉鬚鬓雪。
夜半呼我名，授我微妙诀。
辽画古籀样，体势讹复缺。
双眸忽炯炯，须臾竟披阅。
至今得其传，心会口难说。
谷
赵孟淳（宋代）

农夫怨，农夫怨，此怨非是怨年荒，此怨翻因年谷贱。

终年辛苦不少懈，及到秋成拟偿债。谁知斛粟不百钱，利尚不偿本仍在。

秋来露冷刈穫时，早是朝来债又催。况兼荒政输官急，不管农夫垂泪泣。

君王明哲洞无遗，此怨君王知不知。
余既和乐天诗而喜于年及之心犹不能自已又复
吴芾（宋代）

先子春秋仅八旬，一生多难只安贫。
岂期有子登清禁，亦复如安作老人。
共羡浮荣光故里，自惭实德忝吾亲。
从前万事皆逾分，只合归休保此身。
颂证道歌·证道歌
释印肃（宋代）

住相布施生天福，不用赞龟并买卜。
分毫不赠自家修，如影随形皆具足。
听蝉八绝句
杨万里（宋代）

望帝啼春夜更多，不知蝉意却如何。
还来入夜便无语，明日将诗理会他。
广游仙寺 其四
汪鹤孙（清代）

高阁通天讵降真，沈檀扰扰祇埃尘。蓬山吾辈须争座，不作持幢捣药人。
次韵益修四弟
黄庭坚（宋代）

霜晚菊未花，节物亦可嘉。
欣欣登高侣，畏雨占暮霞。
楚人酝菉豆，轻碧自相夸。
老夫不举酒，咽嗽鸣两车。
良辰与美景，客至但成嗟。
和林缉熙正密堂
罗伦（明代）

寂历惊猿定，幽轩月到时。江山空翠在，肝肺老天窥。

甲子消明镜，泥涂浑素丝。可堪藤簟冷，香露满蔷薇。
读渊明诗
邓雅（元代）

古诗出性情，气运关盛衰。圣人既删述，可以弦歌之。

后来移习俗，绮丽誇当时。渊明本清真，冲澹乃其宜。

我性颇淳朴，平生爱其诗。驽骀事鞭策，安得同驱驰。
题小雁屏二首
陈氏（宋代）

蓼淡芦敧曲水通，几双容与对西风。
扁舟阻向江乡去，却喜相逢一枕中。
秋晚度废关
李行言（唐代）

秦郊平旧险，周德眷遗黎。始闻清夜柝，俄见落封泥。

物色来无限，津途去不迷。空亭谁问马，闲戍但鸣鸡。

山月寒弥净，河风晓更凄。赠言杨伯起，非复是关西。
寿彭詹事先生五十次诸翰林韵
李东阳（明代）

彭铿家世本神仙，异代长生复此筵。朝罢文鹓班始散，宴回青鸟信方传。

东宫地近恩兼渥，南陆天长景正延。记取八千从半百，是公重到玉堂年。
奉使契丹二十八首 赵君偶以微恙乘驼车而行
苏辙（宋代）

邻国知公未可风，双驼借与两轮红。
他年出塞三千骑，卧画辎车也要公。
高屋宽箱处豹裀，相逢燕市不相亲。
忽闻中有京华语，惊喜开帘笑杀人。
句
晏殊（宋代）

春寒欲尽复未尽，二十四番花信风。
己丑谷日谒九陵
安希范（明代）

峻极插天都，群峰奠奥区。寝园瞻气象，宫殿壮规模。

九叶藏仙蜕，千秋孕宝符。龙髯悲往烈，燕翼想遗谟。

瑞日悬幽阙，□□净远□。青郊巡铁骑，未闼锁金铺。

寂寂衣冠道，苍苍松柏衢。小臣持节过，拜舞向山隅。
阆风舒先生客居棠溪袁仲素家见示竹帘诗戏作
戴表元（宋代）

剡竹吾问君，班班为谁设。
一登君子堂，向与凡界绝。
陂龙鳞故鲜，湘娥泪犹热。
既能露文章，匠手安得辍。
所邻无可娱，如伴枯禅灭。
千金散红裙，一镜垂白发。
定非夏侯衣，高堂挂秋月。
华亭百咏·泳波亭
许尚（宋代）

吕梁观已远，沂水浴应难。
却倚亭前柳，时时照影寒。
发石佛
赵蕃（宋代）

石佛如今果有灵，尽驱昏翳作空青。
松原白石今朝过，云洞月岩明日经。
世路
释文珦（宋代）

世路古为难，深居息万端。
道因无欲胜，山不厌人看。
石碓寒流浅，畲田远烧残。
未嫌生意少，老子自能安。
戊戌冬至南郊礼成庆成宴乐章四十九首 其四 一奏上万寿之曲
陆深（明代）

圣主垂衣裳。兴礼乐，迈虞唐。箫韶九成仪凤凰。日月中天照八荒。

民安物阜，时和岁康。上奉万年觞。胤祚无疆。
叹老
陆游（宋代）

齿堕因废谈，发短不入把。
余年似残尊，欲尽不禁泻。
出门见乡曲，每恨识面寡。
往昔同戏儿，累累冢盈野。
李羽处士寄新酝走笔戏酬
温庭筠（唐代）

高谈有伴还成薮，沉醉无期即是乡。已恨流莺欺谢客，

更将浮蚁与刘郎。檐前柳色分张绿，窗外花枝借助香。

所恨玳筵红烛夜，草玄寥落近回塘。
酬张协律
韦应物（唐代）

昔人鬻舂地，今人复一贤。属余藩守日，方君卧病年。

丽思阻文宴，芳踪阙宾筵。经时岂不怀，欲往事屡牵。

公府适烦倦，开缄莹新篇。非将握中宝，何以比其妍。

感兹栖寓词，想复痾瘵缠。空宇风霜交，幽居情思绵。

当以贫非病，孰云白未玄。邑中有其人，憔悴即我愆。

由来牧守重，英俊得荐延。匪人等鸿毛，斯道何由宣。

遭时无早晚，蕴器俟良缘。观文心未衰，勿药疾当痊。

晨期简牍罢，驰慰子忡然。
偕吴长涛先生游西岩步月次韵二首 其二
郭辅畿（明代）

绕亭柔草似忘冬，拨叶寻阶路几重。洞口月来闻啸凤，岩头云起见游龙。

风轻玉树流清影，夜静冰心入梵钟。频唤兰觞留好友，错将霜雁度芙蓉。
大官乐 夏
长筌子（金朝）

石榴色蘸香囊血，绿荷如盖莲开叶。避暑登楼心爽洁。

霜纨挥落寥天月。
次韵酬通判刘兄岳阳楼见怀二首 其二
罗愿（宋代）

鱼龙掀舞后，渺莽记空庭。地带三苗阔，山传二女灵。

客怀光水月，诗笔妙丹青。少作扬雄悔，惟思草一经。
杂曲歌辞·采桑
佚名（隋代）

自古多征战，由来尚甲兵。长驱千里去，一举两蕃平。
按剑从沙漠，歌谣满帝京。寄言天下将，须立武功名。
书怀二首
白玉蟾（宋代）

山色未教晴日染，松声时听晚风梳。
韶光九十去无几，春雨春烟锁翠芜。
次韵朱晦翁十梅·岭梅
王炎（宋代）

北枝未春风，南枝先暖雪。
吹香只自怜，驿使音尘绝。
次韵邢敦夫秋怀十首
秦观（宋代）

蝮蛇初螫手，壮士断其腕。
岂不悲毁伤，所恤在躯干。
西羌沙卤地，置戍或烦汉。
鸡肋不足云，阿瞒妙思算。
奉和袭美太湖诗二十首。孤园寺
陆龟蒙（唐代）

浮屠从西来，事者极梁武。岩幽与水曲，结构无遗土。

穷山林干尽，竭海珠玑聚。况即侍从臣，敢爱烟波坞。

幡条玉龙扣，殿角金虬舞。释子厌楼台，生人露风雨。

今来四百载，像设藏云浦。轻鸽乱驯鸥，鸣钟和朝橹。

庭蕉裂旗旆，野蔓差缨组。石上解空人，窗前听经虎。

林虚叶如织，水净沙堪数。遍问得中天，归修释迦谱。
送陆司寇请告还宁波
戴缙（明代）

乞得君恩似海深，便从天上解朝簪。鉴湖烟月年来梦，凤阙风云别后心。

弼教才猷留汗简，匡时名望重儒林。香山好结耆英社，诗酒何时许共寻。
清秀山韵
张自明（宋代）

甲子循环各一时，又逢青犬护岩扉。
金墉城锁瑶池苑，苍玉楼铺锦地衣。
万里西风生木末，数声湘竹叫云归。
明朝天上秋期近，问讯河边织女机。
暮秋中夜起坐次前韵
陆游（宋代）

东吴秋令迟，得雨亦良悦。
中庭有流萤，烈风吹不灭。
披衣起坐久，鼓角参差发。
西成虽作劳，农事亦渐歇。
老怯岁律残，俛仰忽九月。
蟋蟀鸣壁间，媿汝知时节。
论诗绝句四十首 其五 阮嗣宗
李希圣（清代）

感慨无端托兴深，咏怀谁识阮公心。广陵散作穷途哭，莫向延年注里寻。
严陵钓台
黄圣期（明代）

日暮江寒隐富春，客星曾此濯清尘。一竿把钓仍堪老，五月披裘未压贫。

素业自应留水石，高名终拟傲麒麟。桐江系鼎丝千尺，岂为狂奴洽隐沦。
山中寄王员外
护国（唐代）

为问幽兰桂，空山复若何。芬芳终有分，采折更谁过。

望在轩阶近，恩沾雨露多。移居傥得地，长愿接琼柯。
閒卿遽然云别因书二十八言奉送
强至（宋代）

禅翁为我出岩扉，坐席才温便拂衣。
又道孤云无定所，如何却傍旧山归。
问汉守刘宝贤觅酒四首
郭印（宋代）

虽无斗量敌山涛，时复中之兴自高。
醉里醒醒方解饮，勿将佳趣语儿曹。
偈倾一百六十九首
释智朋（宋代）

杓柄人人入手来，莫随颠倒自沉埋。
普天匝地无回互，黄面瞿昙出母胎。
南屏
项景襄（清代）

荡艇入南山，晴湖净如拭。系缆枯树根，寒烟生微白。

偃卧周山阿，脚步层岩隙。方丈出松巅，亭亭高百尺。

入门逢老僧，尘缨顿若失。说法水月心，妙香浮广泽。

落花满空林，披云坐磐石。置身在霄汉，庶以慰营魄。

安得常如此，元言共朝夕。月出竟忘归，零露沾衣湿。
四桂坊
葛胜仲（宋代）

蕊榜连年诏墨黄，联翩恩绶月中香。家声旧踵三槐位，儒学今标四桂坊。

酬唱共传花萼集，笑谈应聚德星堂。门同列戟知非晚，更遣乡评服义方。
山居 其五
蔡格（宋代）

大禹圣人惜寸阴，嗟我悠悠老已侵。七年病蓄三年艾，犹胜龙钟转陆沉。
次韵吴子祥溪行有怀吾蒲而作 其一
魏观（明代）

绝似幽栖处，柴门瞰竹墟。未能忘志遂，且遣病眸舒。

莼上邀黄耇，花前煮白鱼。近来儿侄辈，此乐定何如。
寺有四绝一曰灵岩予以赴官获此税鞅赋拙句用
祖无择（宋代）

常想灵踪得到难，因回征辔此盘桓。
松风逗磬僧斋冷，石水环堂客梦寒。
圣作自同尧典布，古碑犹是魏朝刊。
最怜山色当楼好，欲去重来一凭阑。
和杨寿祺承事见寄
冯山（宋代）

道屈文章价不低，误传新句落天西。忽闻命驾趋云栈，犹忆同天上井溪。

争叹科名淹旧发，谁怜簿领困沉迷。相逢且约嘉陵酒，为洗关中数尺泥。
大行哀诗
顾炎武（明代）

神器无中坠，英明乃嗣兴。紫蜺迎剑灭，丹日御轮升。

景命殷王及，灵符代邸膺。天威寅降鉴，祖武肃丕承。

采垩昭王俭，盘杅象帝兢。泽能回夏暍，心似涉春冰。

世值颓风运，人多比德朋。求官逢硕鼠，驭将失饥鹰。

细柳年年急，萑苻岁岁增。关门亡铁牡，路寝泄金縢。

雾起昭阳镜，风摇甲观灯。已占伊水竭，真遘杞天崩。

道否穷仁圣，时危恨股肱。哀同望帝化，神想白云乘。

秘谶归新野，群心望有仍。小臣王室泪，无路哭桥陵。
水调歌头
李光（宋代）

庚午八月望夜，士友悉赴郡会。杖策独游，颇怀平生故人，作水调歌以自释。予自长年，粗闻养生之术。放逐以来，又得司马子微叙王屋山清虚洞所刻坐忘论一编，因得专意宴坐，心息相依。虽不敢仰希乔松之寿，度未即死，庶有会合之期。

独步长桥上，今夕是中秋。群黎怪我何事，流转古儋州。风定潮平如练，云散月明如昼，孤兴在扁舟。笑尽一杯酒，水调杂蛮讴。

少年场，金兰契，尽白头。相望万里，悲我已是十年流。晚遇玉霄仙子，授我王屋奇书，归路指蓬邱。不用乘风御，八极可神游。
临行别单景山
陈著（宋代）

我衰已分龟头缩，君健方知鹤翅掀。
早韭晚菘冬芋粟，尚能时节候高轩。
长相思
张孝祥（宋代）

小楼重。下帘栊。万点芳心绿间红。秋千图画中。草茸茸。柳松松。细卷玻璃水面风。春寒依旧浓。
赠友
彭世潮（明代）

曾从小阮知名久，莫怪相逢发浩叹。一介尚能严取与，半生那浩免饥寒。

诗为性命吟来易，舌作生涯老去难。三尺瑶琴一杯酒，为君沉醉为君弹。
题继祖蟠室三首
陈与义（宋代）

中兴天子要人才，当使生擒颉利来。
正待吾曹红抹额，不须辛苦学颜回。
送人游句曲
姚咨（明代）

凫舄鹤袍辞世纷，望三峰下礼茅君。祈年欲啖金光草，好道宁茅玉检文。

绝巘琳宫当日见，上方清磬隔花闻。山中倘遇陶弘景，愿乞松风与白云。
登岳宿上封寺
何彦（明代）

攀缘直上最高峰，五老山尊让祝融。南去香炉插天柱，东回紫盖拥芙蓉。

入云鸡犬通仙界，出洞苍虬隐怪松。风送梵音人语静，炉烟袅袅傍疏钟。
寄吴门四子诗 其四 王茂才世周
胡应麟（明代）

艺士工浮儇，末俗寡淳质。自与王郎游，恍入华胥国。

锦里馀角巾，临邛有立壁。一诵次公言，千秋白虹泣。
江南曲
徐照（宋代）

络纬催寒断梦头，一眠双泪枕边流。
屏风莫展江南画，寸地能生千里愁。
南歌子 其三
程大昌（宋代）

韵致撩诗客，风流出酒家。长绳为驻日车斜。且向春香玉色、占生涯。

细按歌珠串，从敧宝髻鸦。花应笑我鬓双华。偏向西阶吹馥、侑流霞。
水友续辞 水粽
王质（宋代）

我取友兮得水粽，结花甚轻结根重。竹筒楝叶潇湘馀，随波凌乱飘江湖。

藤笼闭，漏兜闲，所思兮奚可悭，芦岸槿篱门早𣟴。
忆秦娥·栖乌惊
高观国（宋代）

栖乌惊。隔窗月色寒於冰。寒於冰。澹移梅影，冷印疏棂。幽香未觉魂先清。无端勾起相思情。相思情。恼人无睡，直到天明。
采药大布山诗
吴均（南北朝）

我本北山北，缘涧彩山麻。九茎日反照，三叶长生花。

可用蠲忧日，聊持驻景斜。景斜不可驻，年来果如驱。

安得昆仑山，偃蹇三珠树。三珠始结荄，绛叶凌朱台。

玉壶白凤肺，金鼎青龙胎。韩众及王子，何世无仙才。

安期傥欲顾，相见在蓬莱。
渔浦夜雪怀季敭
钱时（宋代）

季敭欲我来山阴，季思欲我归严陵。
严陵山阴两无住，来去於我如浮云。
飞雪漫漫浙江暮，朔风吹船渔浦渡。
咫尺不到兴有余，底须夜出山阴路。
东华尘土缁人衣，顾瞻禹穴何巍巍。
克艰一言万世师，季敭季敭何时归。
赠裴将军
颜真卿（唐代）

大君制六合，猛将清九垓。
战马若龙虎，腾凌何壮哉。
将军临八若，烜赫耀英材。
剑舞若游电，随风萦且回。
登高望天山，白雪正崔嵬。
入阵破骄虏，威声雄震雷。
一射百马倒，再射万夫开。
匈奴不敢敌，相呼归去来。
功成报天子，可以画麟台。
衡州邓贰守示寄石翁诗次韵奉答 其三
庄昶（明代）

荡荡乾坤无异境，熙熙造化有同功。云霞缭绕孤眠稳，霄汉飞腾一羽雄。

文绣蚤知非赵孟，鹿裘老去是荣翁。衡山笑与箕山较，瓢挂林稍不断风。
蒋肖李潘才叔和检校园课之什再用韵为谢
许及之（宋代）

随意篇章落海苔，琼瑶欲报不知裁。青蒲细草来斋几，白雪阳春走皂台。

梦里勋名槐是国，閒中活计芥为杯。吟哦蒋径潘江句，浅白深红手自栽。
江南曲四首
周文璞（宋代）

郎与新欢浓，侬与旧欢熟。
懊恼对行人，当为歌艳曲。
扈跸恭读御制诗文恭纪 其一
允祉（清代）

帝歌《瓠子》即平成，宵旰精勤更省耕。物在春台皆自乐，野张行殿见舆情。

民瞻采舸花前拜，马避嘉禾柳外行。过沛横汾徒羡美，宸章全是为苍生。
和伯瞻郎中登郡城北楼
杨杰（宋代）

楼上高吟思入微，白云随步拂人衣。几行塞雁断不断，千里客帆归未归。

仓廪稻粱知国富，弟兄疆境乐家肥。望中孰谓长安远，路去江南只数圻。
重建羊侯祠和王原叔句
马云（宋代）

汉水舒舒山崇崇，岧然岘首称清雄。南方强吴恃割据，选命儒将登元戎。

太康以来千馀载，荆州遗爱思羊公。江山襟带号形胜，藉此因成辅晋功。

公谓高贤事迹异，视之闲暇无匆匆。测知当日登临意，景物亦与今朝同。

新就峰巅作亭舍，面势豁若凌烟虹。苍苍云木望不尽，浩荡古意深何穷。

盘回小径至钓石，俯视凝碧相连通。丛篁森束林蓊郁，又从其下兴祠宫。

迅湍急濑鸣湱湱，浓岚翠霭霏濛濛。晦晴气象随变易，朝昏万状殊初终。

阁老分符二千石，旟竿刻隼车画熊。管内民租绝逋负，里社歌鼓欢年丰。

府门昼扃官事退，时引宾佐嬉其中。崖条岭蔓杂丹白，涧花满眼罗青红。

磴道迤逦陟萦屈，飘若巾屦腾秋空。岂独游观乐闲燕，图树佳政希前风。

经由粗得究本末，强颜模写惭非工。音辞鄙俚虽一唱，下词寒苦无怡融。
颍桥谒颍考叔祠墓作
屈大均（明代）

颍桥临颍谷，纯孝忆封人。绕墓慈乌夕，缘祠蔓草春。

远游乖子职，明发愧天伦。菽水求无处，艰难万里身。
礲岩
林岊（宋代）

尝闻仙人渡海术，授以尺杖如飞龙。
凭虚闭目不敢瞬，波涛汹飞喧天风。
兹岩山窟飞海岸，进扫一涧声何雄。
瞑行千步水入耳，明探万壑云生胸。
嵚崖滴乳芝玉脆，剜穴喷泉水莲腮红。
神仙缥缈在何许，心平意定天为通。
此行况复匪游戏，出门借问春耕农。
鄞江渔者歌赠陈仲谦
王彝（明代）

我昔采药华山峰，群山一视青童童。
或从暮霭见一线，知是鄞江源甬东。
娄东今见披裘者，浮江昔在鄞江中。
钓竿每裁鄮山竹，台笠独染蓬莱松。
向人只说鄞江好，似有江水蟠胸中。
鄞江山水带瓯越，昼夜海日涵虚空。
青天时截螮蝀雨，白波或起鲤鱼风。
潭云不碍山水色，百里尚见渔人踪。
阳光坐弄春荡榾，滩飨卧听秋推篷。
朝炊前村记烟树，暮榜别浦依丹枫。
扁舟所至聊复尔，饮水即如春酒浓。
平生姓字人罕识，一自为渔今老翁。
故山年来暗烽燧，苦雪岁晏愁空蒙。
寻源未向武陵去，放舟尚喜沧溟通。
卖鱼偶入练圻市，得钱买米真珠红。
犹惜黄尘满城郭，秋风濯足来吴淞。
眼明自送独归鸟，意尽忽见双飞鸿。
夕阳晒网不知处，有梦数与乡人逢。
朅来相见不相识，一笑知我遭文穷。
我本青城采樵者，孤吟岂是寒窗蛩。
怀中亦有太平策，不救午甑飞春虫。
明朝拟入五湖里，且载茶灶寻龟蒙。
君今出此鄞江画，许我结网来相从。
殷勤索诗馈双鲤，我欲放之疑是龙。
丹山赤水定何处，只今吟笑何人同。
愿君著我卧船尾，霜晨共听育王钟。
仙踪和光岳
庄昶（明代）

大帽宽衫晚袖谁，远峰羸马欲何追。风光醉属先生管，山水生来地主随。

到处放怀皆可乐，老来得手莫言迟。山人只爱山中走，如此行藏断不疑。
嘉靖丁酉腊月十二日守备聂挥使邀游三洲岩
陈辂（明代）

晓岸晴烟驻画篷，胜寻迷赏到崆峒。香深衣袂琪花径，翠润杯觞石乳宫。

三岛远分浮岱粤，七星相映峙西东。崔嵬万古堂虚静，翻笑人心浑不同。
送人之岭南
刘敞（宋代）

君去炎方远，行行万里馀。渐惊南瘴酷，益见北人疏。

山谷藏雄虺，溪潭养鳄鱼。秋风雁不到，何处俟归书。
送孙积中同年赴任陕府
张舜民（宋代）

劭农使者岭南回，上佐题舆陕道开。河水已随浮世去，条山应道故人来。

雨摧苦笋催羹臛，风飐樱桃落酒杯。我欲函关更西去，不知令尹肯相陪。
江行第八十六
文天祥（宋代）

江水东流去，浮云终日行。
别离经死地，饮啄愧残生。
至燕城第九十七
文天祥（宋代）

浩荡想幽冀，行行郡国遥。
天寒落万里，回首向风飙。
十六日 其二
韩淲（宋代）

梅花不怕风霜雪，尽远尽荒山尽寒。时有幽人为酬酢，片香吹动忽漫漫。
野蝶
叶绍翁（宋代）

银为须翅粉为肌，驱役春风不解肥。
桃李上林无分到，可怜却傍菜花飞。
挽同年程御史良用次见素韵二首 其二
边贡（明代）

新安新庙起，闻子入乡贤。古墓青山外，秋风老泪前。

乾坤英爽聚，日月大名悬。谁续少陵语，载歌骢马篇。
送李似之舍人归连江旧隐二首 其二
李纲（宋代）

衰病修然寂寞滨，已将小隐约幽人。眠云啸月有馀乐，问柳寻花无限春。

争席樵渔真得计，会心鱼鸟自相亲。醉乡况有闲田地，应许东皋更卜邻。
游滁山二十咏 其十七 出洞扪萝而上为旷览亭亭虽废而远眺独宜
郭之奇（明代）

千里川原似一毡，胸中丘壑转悠然。及兹心目方无障，何处云峰欲比肩。
用德祖韵送毛彦时二首
程俱（宋代）

往者玉楼客，栖迟感秋蓬。龙钟江海士，屑屑悲穷冬。

今我亦羁旅，号寒思祝融。故乡邈千里，胡马长嘶风。

平生饮最少，亦复贤圣中。其谁共谈笑，无乃志所同。

泮宫备文质，楩楠饰雕栊。毛子亦好古，摛辞丽春工。

飘然适我愿，一舸来自东。明时猎英奇，备问罗皋龙。

逢辰若公等，附凤云从龙。遥知赋伐木，相望有梁鸿。
泛滁河
韦骧（宋代）

十里之间五六湾，行舟终日绕青山。更为先后枫林翠，互出东西古屋閒。

酒为孤斟心易倦，诗非共赋思仍悭。秋风飒飒吹襟袂，可是无情促鬓斑。
病后春思
皮日休（唐代）

连钱锦暗麝氛氲，荆思多才咏鄂君。孔雀钿寒窥沼见，

石榴红重堕阶闻。牢愁有度应如月，春梦无心只似云。

应笑病来惭满愿，花笺好作断肠文。
龟堂杂兴十首 其一
陆游（宋代）

朝来地碓玉新舂，鸡蹠豚肩异味重。便腹摩挲更无事，老人又过一年冬。
偈五首
释弥光（宋代）

和风习习，膏雨微微。
洗开柳眼，秀出花枝。
衲僧闻得呵呵笑，也是宗门第八机。
同成都尹吴仲庶运判韩持正会饮
范纯仁（宋代）

宦游鲜宁居，未定即奔走。踰年官岷峨，较昔已云久。

所喜风物繁，联职多旧友。平生道义心，相期各白首。

公馀事招寻，谈笑共尊酒。时方积雨歇，凉气生户牖。

红蕊照平池，苍烟羃高柳。清欢正萧散，离思已纷纠。

后遇复何乡，此乐能再不。念初抚遐氓，力薄颜亦厚。

饱历风波危，仅脱虎狼口。何当挂尘冠，杖屦醉林薮。

俯仰适所愿，荣利亦何有。世故浩难必，逍遥慕庄叟。
岁除次韵全君玉有怀二首
方回（元代）

心事天涯客海涯，自筹何止一毫差。
枕诗夜夜欹檐溜，浊酒朝朝漉井花。
元日惯曾经百窘，幼男勉为讲三加。
扬扬喝道楼前过，肥马轻裘几子华。
鹧鸪天（次韵刘左史光祖自和去年元夕词）
魏了翁（宋代）

春漏逢欢恐不深。银花火树粲成林。酒中和乐无穷味，烛里光明一寸心。

金马朔，玉堂寻。风流文献未如今。连宵坐我东风里，春满肝脾月满襟。
失调名
佚名（宋代）

自有松篁为伴侣。
湘月 梅花
孙鼎臣（清代）

素琴膝上，悄偎人寒玉，疏影帘际。渐近春宵三九后，月色便多欢喜。

绿萼分携，蜡书不到，梦里江南水。绮窗微雪，不知此日开未。

孤负湖上青山，疏枝冷蕊，正东风初试。鹤病新苏，可耐得、冻石清泉滋味。

词笔粗疏，笛家哀怨，心绪都难寄。无人林下，一双翠羽飞起。
过灵川寄张仲钦兼赠王令尹
张孝祥（宋代）

尘沙行半日，烟火是灵川。县只三家市，渠通十斛船。

官空无见俸，税重有荒田。太息王郎子，栖迟欲四年。
蝶恋花·湘水自分漓水下
王夫之（明代）

湘水经东安县东，有沉香塘，石壁隙插一株，云是沉水香，澄潭清冷，绿萝倒影。

湘水自分漓水下。曲曲潺湲，千里飞哀泻。冰玉半湾尘不惹，停凝欲挽东流驾。
百尺危崖谁羽化。一捻残香，拈插莓苔隙。忆自寻香人去也，寒原夕阳烧悲灺。
圣泉寺
曾巩（宋代）

笑问并儿一举鞭，亦逢佳景暂留连。
青冥日抱山腰阁，碧野云含石眼泉。
蹑屐路通林北寺，落帆门系海东船。
闽王旧事今何在，惟有村村供佛田。
张府君挽诗
史尧弼（宋代）

惊起龙蛇忽梦归，一朝脱屣万缘非。
遥知月露寒松滴，不是波涛木叶飞。
凤凰台上忆吹箫 白莲，忆素姊同两弟作
曹景芝（清代）

玉骨亭亭，香痕淡淡，朦胧月照湖边。有倩妆仙子，瘦影堪怜。

含泪盈盈不语，空房里、凉露珠圆。更难解，个侬情绪，雪藕丝牵。

凄然。飞琼已去，算冰雪聪明，早误婵娟。恨罡风吹散，命薄如烟。

犹记花开姊妹，缠绵煞、心素频传。到今后，搴芳人至，不住心酸。
蒙恩予祠
方岳（宋代）

月明弄影雪巅癯，只似胡僧不似吾。
忽予牙绯称羽客，道官儒黻释头颅。
和刘尚书诗
王筠（清代）

客馆动秋光，仙台起寒雾。
诉衷情令
侯善渊（元代）

太虚寥廓杳无涯。元气混中华。回眸斡旋鼎鼐，玉液泛金砂。

辉神彩，迸光霞。晃琼葩。云收波渺，海净天空，广漠之家。
韩知府挽诗二首
虞俦（宋代）

方美朱轮贵，俄惊丹旐新。
凤毛看二子，鹤发慰偏亲。
甲第归无日，名园迹已陈。
风流山下路，楚挽倍伤神。
寄衣曲
张羽（明代）

家机织得流黄素，首尾量来宽尺度。
象床玉手熨帖平，缓剪轻裁烛花莫。
含情暗忖今瘦肥，著处难知宜不宜。
再拜征人寄将去，边城寒早莫教迟。
归掩双扉空泪落，旧绣遮身晓寒薄。
良人早得封侯归，妾身何愁少衣着。
和梅花百咏诗 其四十八 瘦梅
王夫之（明代）

断岸欹危挂古藤，红泉瑞露饱何曾。清羸百鸟衔来易，将供日中一食僧。
玉烛
孔文仲（宋代）

圣王臻大治，四海属休戈。
遂致阴阳须，均如玉烛和。
德威周远迩，民欲被渐摩。
品物皆蕃殖，昌辰绝札瘥。
气充诸夏润，祥应太平多。
华旦今如此，庸才愿咏歌。
浙东宪司会同年八人以诗记之
蔡戡（宋代）

乾道龙飞二纪前，一时再会八同年。诸公谁念广文冷，三已方知令尹贤。

别乘达尊人共敬，轺车并驾我叨先。兰亭又见群贤集，盛事宜将琬琰镌。
赠黄降自宜城赴官许昌
曾巩（宋代）

所学从谁得最完，豫间新出已难攀。
不摇声利心能定，欲正哇淫手自删。
颍水珠玑来席上，鄢城桃李在人间。
高斋挂榻骊歌后，坐守尘编少往不。
如梦令·试问春归何处
佚名（宋代）

试问春归何处。红入小桃花树。同访古章台，把盏重听金缕。休去。休去。应被好山留住。
登尚清阁二首 其二
宋京（宋代）

辇路名存迹已陈，斜阳今作几家村。缭墙月转华清梦，来破高陵渡口昏。
曹仁宪谨荣寿 其二
李春澄（清代）

琴鸣堂上玉鸣珂，案牍何曾废啸歌。风雅共知吾辈少，贤劳偏啸友邦多。

先敦孝友非沽誉，但豁胸襟即饮和。杯酒跻堂称介福，颂声摇曳比卷阿。
摸鱼儿 其二 咏莼
尤侗（清代）

问江姝、宝钗半股，又绕青丝一缕。洞庭渔父扁舟远，摘尽吴头楚尾。

谁得似。似放诞文君、柔滑如脂体。佳人水沚。算不比浮萍，波漂露宿，何事名千里。

东曹掾，为尔挂冠归去。西风昨夜还起。愁予老系京华梦，正恐欲归无计。

归也未。便一棹家乡、偕隐无人矣。春前尚记。想素手调羹，和盐伴豉，饱识厨娘味。
送六陔弟之黔
葛远（清代）

年少初为客，焉知行路难。黔山二千里，湘水万重澜。

且听骊歌二，翻怜雁影单。家书宜早付，长铗莫轻弹。

志大须鹏展，枝栖愿莺安。前途殷御李，名士喜瞻韩。

笔札从容出，诗书蕴藉看。寓公防落魄，游子恐孤寒。

堂上缝衣密，闺中织锦宽。得如青眼愿，毋遣白头叹。

恋栈犹凡马，抟空要健翰。田园未荒芜，知倦及时还。
昱岭
范成大（宋代）

竹舆摇兀走婆娑，石滑泥融侧足过。
昱岭不高人已困，晚登新岭奈君何！
诸公邀留不及赴次前韵寄谢
陈造（宋代）

一失浓欢悔可追，故人应念独醒时。
回思翠幕围香雾，定复长虹起砚池。
照应鼎来联璧客，风流羞死聚蚊儿。
当时枉重千金诺，不见芳辰卜夜嬉。
寄怀江宁张子莼太守四首 其四
周赓良（清代）

世路多险巇，当关盛豺虎。投足偶不慎，适遭鼠辈侮。

才大用本难，但可闭深户。愿葆松柏姿，弗与哙等伍。

峨峨狮子山，空翠日翔舞。皎皎秦淮月，流晖满澄宇。

期践就菊言，理楫待容与。极目吴山云，好振皋禽羽。
夜坐三首
张耒（宋代）

门庭草草是客，寝室泠泠似僧。
春寒犹须篝火，夜书颇复明灯。
柳敬亭南归白下
梁清标（清代）

军中轶事语如新，磊落宁南百战身。为问信陵当日客，侯门谁是报恩人？
饮酒·其六
陶渊明（魏晋）

行止千万端，谁知非与是。
是非苟相形，雷同共誉毁。
三季多此事，达士似不尔。
咄咄俗中愚，且当从黄绮。
咏梅杂诗
张道洽（宋代）

南枝太蚤北枝迟，非蚤非迟恰好时。
竹屋一痕微月照，老夫树下正吟诗。
朝中措（谢郭道深惠菊，有二小鬟）
侯置（宋代）

露英云萼一般清。揉雪更雕琼。预喜重阳登览，大家插帽浮觥。

分香减翠，殷勤远寄，珍重多情。不似绮窗双艳，向人解语倾城。
送昙昱侄礼拜净慈愚极老叔
释月涧（宋代）

汝今别我去行脚，听我殷勤重告汝。人身难得今已得，直须著意明自己。

只今丛林未寂寥，四海一翁老愚叔。惠日峰前九拜时，照顾粗拳当面筑。

白发盈颠七十翁，期汝有成志超越。为报江海几故人，晚年富贵一矶雪。
沉醉东风·对酒
卢挚（元代）

对酒问人生几何，被无情日月消磨。炼成腹内丹，泼煞心头火。葫芦提醉中闲过。万里云山入浩歌，一任旁人笑我。
十二月初四日游吴山院
葛胜仲（宋代）

稳坐踰年矣，浑消髀肉顽。两儿挟篮舆，十里访吴山。

佛老聊施挟，官曹未畏瘝。烟林穿窈窈，岩溜揭潺潺。

楼观修篁外，招提翠麓间。嶝危愁惫力，潭净怯衰颜。

身缚何因脱，心纷得暂删。岁穷嗟俛仰，境胜彊跻攀。

腊出因休吏，晡归及闭关。相将投此帻，永伴黑衣閒。
观五老峰三叠泉
罗运崃（清代）

五行水气匡庐钟，飞泉裂石奔群龙。君看三叠更神异，杯勺苞含造化功。

乾坤未破如一纸，太古肝脾馀此水。亿变谁穷劫后尘，水涸山萎天亦死。

霄壤遥悬大海高，二气绵绵一线交。下吸坤精浇日月，还倾云汉苏鲸鳌。

凌风飘飖那可度，人间天上知何处。绝壑惟令烟雨栖，层梯乍擘仙尘路。

水落一叠潭一泓，第三潭更珠态生。湍崩朴战猛霜镝，萍凝不动浮奇青。

昔游卧龙与喷雪，崖回嶂沓闭林窟。长虹独挂天当中，五老峰头辨秦越。

鄱阳影漂东苍苍，巨川西瞰沧波长。神畿瓴建注其腹，有如坐治开明堂。

悬罍睇隔岩攒槊，奋汲馀淙已无驳。世人那解尝淄渑，祇道泉清沟渎浊。

二分垂趾惊巑岏，眼花欲坠魂为颠。四大光音成恍惚，但见冥漠蒙垓埏。
纪南陵题五松山
李白（唐代）

圣达有去就，潜光愚其德。
鱼与龙同池，龙去鱼不测。
当时版筑辈，岂知傅说情。
一朝和殷羹，光气为列星。
伊尹生空桑，捐庖佐皇极。
桐宫放太甲，摄政无愧色。
三年帝道明，委质终辅翼。
旷哉至人心，万古可为则。
时命或大缪，仲尼将奈何。
鸾凤忽覆巢，麒麟不来过。
龟山蔽鲁国，有斧且无柯。
归来归去来，宵济越洪波。
以拙刻诸书耑力致杨维斗解元赋此并寄
张萱（明代）

英华南国正缤纷，桂籍抡才独冠军。胪唱首传将应帝，齐盟狎主已推君。

能从北海知玄德，谁谓人间乏子云。君始壮游吾已倦，何从尊酒共论文。
广西漕属吕君祖平以其六世祖文靖公及五世伯祖惠穆公帖示周某敬题其后
周必大（宋代）

世臣本非乔木，故笏真是甘棠。奕叶钧枢翰墨，宝章何愧诸王。
山居十首
陈造（宋代）

萍梗才餬口，爬沙亦畏涂。
悠然三径地，有此合金躯。
乘兴聊吟笔，无弦且槁梧。
幽居喜客醉，未遣秫田芜。
王推府许同游黄山忽至潜口告别
程敏政（明代）

公暇来乘半日閒，却将游劵负青山。剡溪自熟君家例，莫怪中途冒雨还。
失调名
佚名（宋代）

湖腻烟光，柳垂新绿。
故园脩竹日在目中家人来都下问以诗五首 其二
孙承恩（明代）

园中竹影常嫌薄，水北曾教添植之。莫为速成移本杂，只愁过臈误栽时。

畬田须计栖牛室，禄赐堪为结屋赀。乞得圣恩许归去，衰慵应慰素心期。
送陈著作
韩维（宋代）

高才不沉没，奋笔动天幄。
古今明治乱，王霸辨醇驳。
文成数千明，粲若玉就琢。
拜官诸侯府，千文兹把握。
过别要我赠，强明惭鄙朴。
董生崇正义，孙子陷曲学。
彼其趋舍间，为道一何邈。
愿君审兹术，名节重山岳。
留题太山
倪适（宋代）

下列群山谷万道，霞瑞重重绝项高。
独判天涯第一□，洞天深影无人□。
云居送蔡武库赴南曹有怀故国
顾璘（明代）

云寺迢遥来送客，松关缭绕不逢僧。堪怜把袂临秋草，转愧斋心对佛灯。

旅况乡愁依去棹，月华风影乱寒藤。高岩总是销魂地，天畔危栏莫尽凭。
柬张簿二首
刘宰（宋代）

细肋朝来正割鲜，瓦瓶先腊湛寒泉。
香栖枳棘宁多日，断送横飞上九天。
颂古二十九首
释师体（宋代）

昨夜发新雷，毒蛇离窟穴。
居常口不开，蹋著迸鲜血。
上都诈马大燕五首 其五
贡师泰（元代）

清凉上国胜瑶池，四海梯航燕一时。岂谓朝廷誇盛大，要同民一乐雍熙。

当筵受几存周礼，拔剑论功陋汉仪。此日从官多献赋，何人为诵武公诗。
早春即事
华岳（宋代）

杨柳丝丝弄淡黄，怯寒燕子未归梁。
晓迷芳草骓骏湿，夜宿閒花蝶翅香。
得句自惭非子美，赏音犹恐误中郎。
愿言相约花前醉，莫放春容过海棠。
书怀寄杜原父二首 其一
杨载（元代）

吾生何为者，稚年志颇高。神仙与功名，壮思跃秋涛。

中宵岂无寐，悲甚几欲号。后来失所养，百数患难逃。

竭力奉甘旨，出入身甚劳。旧书益遗忘，九牛存一毛。

稍后与人事，忍情如忍刀。旦夕自惟念，未足非儿曹。

常欲力道德，屡失迷所操。区区习蠹简，对案夜焚膏。

傥然有所得，中心乐陶陶。忽如从古人，握手共游遨。

携持亦何事，庶用娱蓬蒿。追思作咏歌，示之必贤豪。

丈夫生世间，毋论贱与贫。夙发多意气，往往惟任真。

松柏生高冈，挺然固出群。不为霜雪阨，不为风雨春。

得时可行道，节义亦足伸。吾生托下土，所识凡几人。

穷交独相慰，笑语亦复亲。
上七里岭
赵蕃（宋代）

天公知我行良苦，垂上岭时容少晴。
登山著履自不恶，卧游作图空复情。
此来岂止试脚力，政坐久不寻诗盟。
山樊雪白藤花赤，高树木兰低紫荆。
访赵锦帆于报国寺解官南归怅然有怀
郜焕元（清代）

白首官仍谪，黄河客竟还。春明无故旧，秋色冷乡关。

叶落松房定，风吹海月闲。苏门归倘遂，同钓碧溪湾。
送吴叔扬通判代州
孔武仲（宋代）

雁门襟喉地，北瞰单于城。
汉骑罢深入，塞垣春草生。
题舆当远去，磴道历峥嵘。
载路壶浆馈，出郭幡旗迎。
公堂足奉养，美酹与犀兵。
漏刻闲愈永，衣裘寒更轻。
五台聚仙圣，事迹从所钦。
新篇时冥邈，万怪登幽情。
政成早归来，银章对承明。
未遂游边志，羡君为此行。
老君十六变词 其十一
佚名（隋代）

十一变之时。生在南方阎浮地。造作天地有作为。

化生万物由婴儿。阴阳相对共相随。众生禀气各自为。

番息众多满地池。生活自卫由乘靡。劫数灭尽一时亏。

洪水滔天到月支。选擢种民留伏羲。思之念之立僧秪。

唯有大圣共相知。
看压新醅寄怀袭美
陆龟蒙（唐代）

晓压糟床渐有声，旋如荒涧野泉清。身前古态熏应出，

世上愁泉滴合平。饮啄断年同鹤俭，风波终日看人争。

尊中若使常能渌，两绶通侯总强名。
下第后屏居书怀寄张侍御
李频（唐代）

刖足岂一生，良工隔千里。故山彭泽上，归梦向汾水。

低催神气彭，僮仆心亦耻。未达谁不知，达者多忘此。

行年忽已壮，去老年更几。功名如不彰，身殁岂为鬼。

才看芳草歇，即叹凉风起。骢马未来朝，嘶声尚在耳。
蓦山溪（甲辰生日醉书示儿辈）
管鉴（宋代）

老来生日，渐觉心情懒。卯酒带春酲，更昨来、东风已转。衰颜易改，不用看传神，欢意浅，酒肠慳，孤负深深劝。

浮云富贵，本自无心羡。金带便围腰，也应似、休文瘦减。君恩未报，何日赋归欤，三径乐，五湖游，趁取身强健。
美文文山劾董宋臣
开庆太学生（宋代）

拨转天纲回地纪，中兴又自庚申始。扫除阴类谁之功，有硬脊申担得起。

鲰生曾作茶岭诗，已学希夷不愿仕。逢人见说太平时，担书来领西湖水。

幽阴何物号阎罗，污我青天莫敢指。国人咸惧妖复来，天子自知忠可使。

履斋泉下不伏款，帝谓董贤人切齿。未闻蔡笔颂余公，但见欧书责高子。

扬扬颜面见士夫，不知世间有羞耻。吁嗟今世负大名，禄重忠言类如是。

一身富贵尽有馀，何况明明今在迩。中书虽有空头敕，其奈诸名都唯唯。

五更魁宿炳光精，吐出忠肝涕盈纸。心怀寸铁飞上天，愿剔刚肠开帝视。

彷徨灶婢为主惊，慷慨书生为国喜。吾皇英断似孝宗，觌有天诛终弃死。

当时赖有政府贤，弹泪妖狐与羸豕。家奴猥琐何足云，中丞举动可惜尔。

庆历诸公闻此诗，勿谓予祸始于此。
登众岭用子翼韵
林光（明代）

东南千万山，脱换布桂景。影落罗浮春，脉发大庾岭。

融液结旋窝，柔茂豁深境。轩然峙众岭，巨舶系风碇。

浮沉波浪皱，踊跃鱼龙并。累累花萼敷，款款蝶蜂竞。

排云三两星，异质秀而颖。相望子午宫，乾坤气中正。

顾盼出穷林，颇觉仪卫盛。颙颙相拱揖，未肯争负胜。

或如蜂露珠，点点成圆净。或如母浦儿，留恋出天性。

或集若燕会，或雄若驰骋。或齐若姻娅，或落苦退屏。

危冠俨嗟哦，舞袖纷掩映。桓桓隶排衙，冉冉僧露顶。

周回抱一城，联络栖万井。将星在中军，士马俱贴定。

褰衣恣登临，老脚忘疲病。山灵在何许，俛仰增畏敬。

洪荒谁铸陶，会我心中镜。平生首立念，真宰秘休命。

但营不食地，薄德奚足徵。相携二三子，语下心即领。

纭纭物归根，法眼生虚静。
城上乌
张舜民（宋代）

城上乌，山头月，
几点残星灭不灭，营中角声鸣咽咽。
战马嘶，征人发，
堂上双亲垂白发，闺中少妇年二八。
爷牵衣，儿抱膝，
东邻西邻哭声一，道上行客肠断绝。
送伍上舍宁告还乡兼简乃兄缙斋
鲁能（明代）

皇都春暖雪初晴，驻马东郊送客行。弹铗暂辞双凤阙，挂帆遥客五羊城。

千秋丹荔怀乡梦，万里青山带别情。风雨对床如问我，一官今见二毛生。
题杨补之梅 其二
曾丰（宋代）

竹篱茅舍养吾清，正恐人间识姓名。毛颖传神偶相似，争先快睹辄倾城。
舟次彭泽
李中（五代）

飘泛经彭泽，扁舟思莫穷。无人秋浪晚，一岸蓼花风。

乡里梦渐远，交亲书未通。今宵见圆月，难坐冷光中。
酬王立之二首
陈师道（宋代）

重梅双杏巧相将，不为游人只自芳。
应怪诗翁非老手，相逢不作旧时香。
读苏叔党汝州北山杂诗次其韵
陆游（宋代）

暑耘日炙背，寒耕泥没脚；众人占膏腴，我独治硗确。
力尽功未占，厥土但如昨，岂惟窘糠粞，直恐转沟壑。
今年雨阳时，天如相耕获。
屋倾未暇扶，且复补篱落。
上知府赵侍郎二首
魏野（宋代）

坐棠虚庙堂，俗亦似身康。
药按仙方炼，茶开御印尝。
吏因呈案惧，民为立碑忙。
公退无余事，逍遥只道装。
胡涣季享示寿诗二首十月二十五日因其生日次韵答之 其二
周必大（宋代）

杲杲朝曦正在东，文心诗耳一时聪。学当鼎盛犹无敌，才过颐期想更工。

此去宦游谈笑里，后来家庆画图中。俾昌俾乂诗人事，不似荒虚汉少翁。
得胜乐·夏
白朴（元代）

酷暑天，葵榴发，喷鼻香十里荷花。兰舟斜缆垂杨下，只宜辅枕簟向凉亭披襟散发。
饮酒三首 其一
周紫芝（宋代）

高皇扫强秦，纵横成妙略。三杰岂不雄，曾不出笼络。

曹参晚为相，痛饮事杯酌。当知清净化，寓意在酬酢。

魏武独何为，屡下禁酒约。兵戈缠九州，猜忌恣暴虐。

堂堂孔北海，醉语杂谐谑。斯人犹杀之，四海何由廓。

古来成败事，纷纷真一噱。
秋怀
俞桂（宋代）

唤醒归舟是早秋，水光云影两悠悠。西风不管梧桐怨，一叶吹来一叶愁。
送学士汪大猷归鄞
赵汝愚（宋代）

尚书天官贵，持经侍帷幄。青冥欲无际，白首非故约。

连樯动南浦，父老望岩壑。下车入里门，执手问欢乐。

十年几风雨，寒鸡叫屋角。勤劳毕吾分，帝赉出宠渥。

殊适奉香火，禁直连六阁。遂令宣室思，从今问晦朔。
蝶恋花
陈允平（宋代）

落尽樱桃春去后。舞絮飞绵，扑簌穿帘牖。惜别情怀愁对酒。翠簌折赠劳亲手。

绣幕深沈寒尚透。雨雨晴晴，妆点西湖秀。怅望章台愁转首。画阑十二东风旧。
过叔文园亭题于竹上
赵蕃（宋代）

一亭幽入径，万竹上参天。
我欲成閒咏，君能起醉眠。
清风谁为起，宿雨昼犹悬。
莫砂此物聒，管弦非自然。
小径
彭汝砺（宋代）

南北通官道，东西隘乱山。无时轮迹道，经雨藓痕斑。

世路同攲侧，人心共险艰。亟由平易去，宁苦险巇间。
送郑虞任赴京西检法官
叶适（宋代）

春风逝无涯，夏潦生未已。
思君遡江汉，行锐业难止。
事繁丝唾乱，神静鱼鳞理。
前年浙东幕，借助获专美。
边头值闲暇，人物盛储歭。
荒村鱼米场，孤戍花药市。
雅知足禅味，玩世失忧喜。
但疑柳上白，时杂髯间紫，
岂非久不遇，感叹妨隐几。
回首旧隆中，畦垅长薿薿
病中诗十五首。枕上作
白居易（唐代）

风疾侵凌临老头，血凝筋滞不调柔。甘从此后支离卧，

赖是从前烂漫游。回思往事纷如梦，转觉馀生杳若浮。

浩气自能充静室，惊飙何必荡虚舟。腹空先进松花酒，

膝冷重装桂布裘。若问乐天忧病否，乐天知命了无忧。
暮热游荷池上五首
杨万里（宋代）

也不多时便立秋，寄声残暑速拘收。
瘦蝉有得许多气，吟落斜阳未肯休。
九曲櫂歌十首
白玉蟾（宋代）

三十六峰真绝奇，一溪九曲碧涟漪。
白云遮眼不知处，谁道神仙在武夷。
湍水岩祷雨诗
杨简（宋代）

精祷何须到处临，只祈湍水沛甘霖。
驱除旱魃无余事，感召灵神在寸忱。
庭砌已酣行蚁战，山川能动老龙吟。
当知一饱皆公赐，雷地何人无喜心。
感兴二十七首 其二十二
方一夔（宋代）

万山斗入处，百兽家其间。天寒橡栗富，朝食暮未还。

不知鹊与卢，与之有何冤。霜晨饱以饭，猎夫亦加餐。

昨日料蹄迹，银湾水犹浑。解绁任所之，理气升冈峦。

忽然得遗臭，逐逐穷千山。归涂岩谷震，倒挂九节斑。

浑含喜欲舞，明朝急输官。犬乎尔诚能，终然死霜菅。
赠别蔡武子被诬得释赴泉州录参
杨时（宋代）

君不见马伏波，后车薏苡珠玑多。
又不见章台秦璧非有疵，相如谬使秦人疑。
匡章不孝通国非，世无孟子知者谁。
惜君高材兼众美，完德从来速招毁。
含沙怒欲阴中之，刚引泾流污清泚。
轻云卷尽天日明，容光窍穴无潜形。
刮磨玉莹冰雪凝，楚人谩费涂丹青。
齐庭有鸟久不鸣，会须一举天衢亨。
北溟欻起风雷惊，修鳞巨鬣随波轻，
不须回首顾潜鲸。好乘扶摇九万里，
奋迅六翮飞南溟。
句
周师成（宋代）

花缩添新紫，香消减旧黄。
过昭亭哭二弟墓
张孝祥（宋代）

陌上春风久矣归，墓头衰草正迷离。白头未抆三年泪，黄壤长埋短世悲。

忆昔追游常并辔，只今独往更题诗。两儿二弟俱冥漠，顾影伶俜欲语谁。
中秋待月用弟察推元彪韵
柴望（宋代）

待月南楼月不明，百年虚负此宵情。
浮阴乱向空中起，圆影偏从塞外清。
江国潇潇凄露气，山城处处动笳声。
何人独抱琵琶坐，泪滴冰弦暗恨生。
呈梦锡 其一
孔平仲（宋代）

妻孥能相期，每出必遽还。如其归稍晚，必谒郑推官。
颂古四十八首 其四十六
释慧开（宋代）

瞎却顶门眼，错认定盘星。拚身能舍命，一盲引众盲。
伯夷
舒岳祥（宋代）

四海归周莫不臣，首阳山下饿夫身。
清风万古何曾死，愧死当时食粟人。
传言玉女·稽古堂前
郭应祥（宋代）

稽古堂前，恰见四番端午又来江上，听鸣鼍急鼓。棹歌才发，漠漠一川烟雨。轻舟摇扬，心掀舞。

倦客今年续命，欠□彩缕。归期渐近，划地萦心绪。何日斑衣，更看迎门儿女。百怀且付，尊前蒲黍。
江邻几迁居
梅尧臣（宋代）

闻君迁新居，应比旧居好。
复此假布囊，家具何草草。
我贫无囊假，来僮笑欲倒。
所笑还往人，生计不足道。
非用僮仆知，虽贫自怀宝。
过孝义亭作诗寄归代书
李吕（宋代）

经夕离家行百里，山椒一上一回头。
此来颇快疑阴相，寄语妻儿勿过忧。
蜀都赋
左思（魏晋）

有西蜀公子者，言于东吴王孙，曰：盖闻天以日月为纲，地以四海为纪。九土星分，万国错跱。崤函有帝皇之宅，河洛为王者之里。吾子岂亦曾闻蜀都之事欤？请为左右扬搉而陈之。

夫蜀都者，盖兆基于上世，开国于中古。廓灵关以为门，包玉垒而为宇。带二江之双流，抗峨眉之重阻。水陆所凑，兼六合而交会焉；丰蔚所盛，茂八区而庵蔼焉。 [1]

于前则跨蹑犍牂，枕倚交趾。经途所亘，五千余里。山阜相属，含溪怀谷。岗峦纠纷，触石吐云。郁葐蒕以翠微，崛巍巍以峨峨。干青霄而秀出，舒丹气而为霞。龙池 （瀥）瀑濆其隈，漏江伏流溃其阿。汩若汤谷之扬涛，沛若蒙汜之涌波。于是乎邛竹缘岭，菌桂临崖。旁挺龙目，侧生荔枝。布绿叶之萋萋，结朱实之离离。迎隆冬而不凋，常晔晔以猗猗。孔翠群翔，犀象竞驰。白雉朝雊，猩猩夜啼。金马骋光而绝景，碧鸡儵忽而曜仪。火井沈荧于幽泉，高爓飞煽于天垂。其间则有虎珀丹青，江珠瑕英。金沙银砾，符采彪炳，晖丽灼烁。

于后则却背华容，北指昆仑。缘以剑阁，阻以石门。流汉汤汤，惊浪雷奔。望之天回，即之云昏。水物殊品，鳞介异族。或藏蛟螭，或隐碧玉。嘉鱼出于丙穴，良木攒于褒谷。其树则有木兰梫桂，杞櫹椅桐，椶枒楔枞。楩柟幽蔼于谷底，松柏蓊郁于山峰。擢修干，竦长条。扇飞云，拂轻霄。羲和假道于峻歧，阳乌回翼乎高标。巢居栖翔，聿兼邓林。穴宅奇兽，窠宿异禽。熊罴咆其阳，雕鹗鴥其阴。猿狖腾希而竞捷，虎豹长啸而永吟。

于东则左绵巴中，百濮所充。外负铜梁于宕渠，内函要害于膏腴。其中则有巴菽巴戟，灵寿桃枝。樊以蒩圃，滨以盐池。蟞蛦山栖，鼋龟水处。潜龙蟠于沮泽，应鸣鼓而兴雨。丹沙赩炽出其阪，蜜房郁毓被其阜。山图采而得道，赤斧服而不朽。若乃刚悍生其方，风谣尚其武。奋之则賨旅，玩之则渝舞。锐气剽于中叶，蹻容世于乐府。

于西则右挟岷山，涌渎发川。陪以白狼，夷歌成章。坰野草昧，林麓黝儵。交让所植，蹲鸱所伏。百药灌丛，寒卉冬馥。异类众伙，于何不育？其中则有青珠黄环，碧砮芒消。或丰绿荑，或蕃丹椒。麋芜布濩于中阿，风连莚蔓于兰皋。红葩紫饰，柯叶渐苞。敷橤葳蕤，落英飘飖。神农是尝，卢跗是料。芳追气邪，味蠲疠痟。

其封域之内，则有原隰坟衍，通望弥博。演以潜沬，浸以绵雒。沟洫脉散，疆里绮错。黍稷油油，焿稻莫莫。指渠口以为云门，洒滮池而为陆泽。虽星毕之滂遝，尚未齐其膏液。

尔乃邑居隐赈，夹江傍山。栋宇相望，桑梓接连。家有盐泉之井，户有橘柚之园。其园则林檎枇杷，橙柿梬楟。榹桃函列，梅李罗生。百果甲宅，异色同荣。朱樱春熟，素柰夏成。若乃大火流，凉风厉。白露凝，微霜 [1] 结。紫梨津润，樼栗罅发。蒲陶乱溃，若榴竞裂。甘至自零，芬芬酷烈。其园则有蒟蒻茱萸，瓜畴芋区。甘蔗辛姜，阳蓲阴敷。日往菲薇，月来扶疏。任土所丽，众献而储。

其沃瀛则有攒蒋丛蒲，绿菱红莲。杂以蕴藻，糅以苹蘩。总茎柅柅，裛叶蓁蓁。蕡实时味，王公羞焉。其中则有鸿俦鹄侣，振鹭鹈鹕。晨凫旦至，候雁衔芦。木落南翔，冰泮北徂。云飞水宿，哢吭清渠。其深则有白鼋命鳖，玄獭上祭。鳣鲔鳟鲂，鮷鳢鲨鲿。差鳞次色，锦质报章。跃涛戏濑，中流相忘。

于是乎金城石郭，兼帀中区。既丽且崇，实号成都。辟二九之通门，画方轨之广涂。营新宫于爽垲，拟承明而起庐。结阳城之延阁，飞观榭乎云中。开高轩以临山，列绮窗而瞰江。内则议殿爵堂，武义虎威。宣化之闼，崇礼之闱。华阙双邈，重门洞开。金铺交映，玉题相晖。外则轨躅八达，里闬对出。比屋连甍，千庑万室。亦有甲第，当衢向术。坛宇显敞，高门纳驷。庭扣钟磬，堂抚琴瑟。匪葛匪姜，畴能是恤？

亚以少城，接乎其西。市廛所会，万商之渊。列隧百重，罗肆巨千。贿货山积，纤丽星繁。都人士女，袨服靓妆。贾贸墆鬻，舛错纵横。异物崛诡，奇于八方。布有橦华，麫有桄榔。邛杖传节于大夏之邑，蒟酱流味于番禺之乡。舆辇杂沓，冠带混并。累毂叠迹，叛衍相倾。喧哗鼎沸，则哤聒宇宙；嚣尘张天，则埃壒曜灵。阛阓之里，伎巧之家。百室离房，机杼相和。贝锦斐成，濯色江波。黄润比筒，籯金所过。

侈侈隆富，卓郑埒名。公擅山川，货殖私庭。藏镪巨万，鈲摫兼呈。亦以财雄，翕习边城。三蜀之豪，时来时往。养交都邑，结俦附党。剧谈戏论，扼腕抵掌。出则连骑，归从百两。若其旧俗，终冬始春。吉日良辰，置酒高堂，以御嘉宾。金罍中坐，肴烟四陈。觞以清醥，鲜以紫鳞。羽爵执竞，丝竹乃发。巴姬弹弦，汉女击节。起西音于促柱，歌江上之飉厉。纡长袖而屡舞，翩跹跹以裔裔。合樽促席，引满相罚。乐饮今夕，一醉累月。

若夫王孙之属，郤公之伦。从禽于外，巷无居人。并乘骥子，俱服鱼文。玄黄异校，结驷缤纷。西逾金堤，东越玉津。朔别期晦，匪日匪旬。蹴蹈蒙笼，涉寥廓。鹰犬倏眒，罻罗络幕。毛群陆离，羽族纷泊。翕响挥霍，中网林薄。屠麖麋，翦旄麈。带文蛇，跨雕虎。志未骋，时欲晚。追轻翼，赴绝远。出彭门之阙，驰九折之阪。经三峡之峥嵘，蹑五屼之蹇浐。戟食铁之兽，射噬毒之鹿。皛貙氓于葽草，弹言鸟于森木。拔象齿，戾犀角。鸟铩翮，兽废足。

殆而朅来相与，第如滇池，集于江洲。试水客，舣轻舟。娉江婓，与神游。罨翡翠，钓鰋鮋。下高鹄，出潜虬。吹洞箫，发棹讴。感鱘鱼，动阳侯。腾波沸涌，珠贝汜浮。若云汉含星，而光耀洪流。将飨獠者，张帟幕，会平原。酌清酤，割芳鲜。饮御酣，宾旅旋。车马雷骇，轰轰阗阗。若风流雨散，漫乎数百里间。斯盖宅土之所安乐，观听之所踊跃也。焉独三川，为世朝市？

若乃卓荦奇谲，倜傥罔已。一经神怪，一纬人理。远则岷山之精，上为井络。天帝运期而会昌，景福肸蠁而兴作。碧出苌弘之血，鸟生杜宇之魄。妄变化而非常，羌见伟于畴昔。近则江汉炳灵，世载其英。蔚若相如，皭若君平。王褒韡晔而秀发，杨雄含章而挺生。幽思绚道德，摛藻掞天庭。考四海而为儁，当中叶而擅名。是故游谈者以为誉，造作者以为程也。至乎临谷为塞，因山为障。峻岨塍埒长城，豁险吞若巨防。一人守隘，万夫莫向。公孙跃马而称帝，刘宗下辇而自王。由此言之，天下孰尚？故虽兼诸夏之富有，犹未若兹都之无量也。
病中美景颇阻追游因寄鲁望
皮日休（唐代）

瘿床闲卧昼迢迢，唯把真如慰寂寥。南国不须收薏苡，

百年终竟是芭蕉。药前美禄应难断，枕上芳辰岂易销。

看取病来多少日，早梅零落玉华焦。
宫词（十八首）
张凤翔（明代）

夜半钟声起景阳，六宫粉黛试新妆。
就中最是施娘子，典奏时能近玉皇。
和谢师厚见寄
范纯仁（宋代）

拙宦身何补，谋生术不高。履霜惭践屐，察俗念同袍。

独鹤寒先警，哀猿夜更号。凄风猎兰蕙，浓露湿蓬蒿。

故国荒三径，南冠叹二毛。使轺违右蜀，贤里隔西豪。

吾友真时杰，斯文敌楚骚。一官曾共守，多难适联遭。

讽咏餐忘味，赓酬夜费膏。倦禽慵择木，涸鲋羡游濠。

交分穷弥笃，相思梦亦劳。未能抛假绶，何计理行篙。

老去情难展，忧来首独搔。书勤空系雁，河广讵容舠。

郡僻稀民政，科繁属吏曹。饭粳吹玉粒，尝蟹擘金螯。

治性亲黄卷，蠲愁仰白醪。任真倾肺俯，共醉沃醨糟。

夕惕持新禁，年凶减众遨。光阴徒汩汩，怀抱慎忉忉。

归隐输陶令，参禅学李翱。因君破蒙滞，遣兴彊含毫。
原仲致中寄梅雪二诗再次前韵
刘子翚（宋代）

一雪度腊寒不春，风光淡然溪谷滨。
清湖读易月当午，乌石挂庐梅照晨。
未借流膏耕沃野，聊乘爽气款苍垠。
嗣音风雅愧辞竭，安得笔翻云汉津。
下江
董嗣杲（宋代）

下江值云簇，水色透沙清。
挂席风势烈，两岸无人行。
野市门多关，久绝鸡犬声。
时势驱之然，茫昧嗟予生。
兴怀孤山人，种梅千古名。
浮荣梦幻耳，世事春云轻。
邻船羞小鲜，佐以红酒烹。
欣然暖曲身，慨此奔走情。
退省毋悠悠，进寸徒营营。
拄笏看西山，归来有时成。
白莲池
李孙宸（明代）

麻姑仙去后，曾此驻云车。漾月长悬镜，澄潭不见花。

蓬莱几清浅，古洞自年华。箫管商风发，犹疑下蔡家。
出门行
宋登春（明代）

山有云，水有澜。壮士出门弹危冠，抱剑羞歌易水寒。

一朝笑解冠龙带，十年零落黄金镮。惟遗双宝珠，忧来不忍看。

愿采金光草，令人驻朱颜。
藤杖
释文珦（宋代）

楖𣗖古藤杖，偃蹇如虬龙。伊昔访隐人，得之天柱峰。

视尔如良朋，出处常相从。渡水逾万折，穿云或千重。

忽于风雨时，狡狯誇灵踪。使我失冯倚，瓠落无所容。
经远楼
张方平（宋代）

中夏圣人调律吕，八荒异国入图书。从容德让唐虞远，驰骋战争秦汉馀。

不道鼓旗无勇将，须知俎豆有真儒。功臣骑虎凶而国，常向冰渊审庙谟。
水龙吟
马子严（宋代）

东君直是多情，好花一夜都开尽。杏梢零落，药栏迟暮，不教宁静。风度秋千，日移帘幕，翠红交映。正太真浴罢，西施浓抹，都沉醉、娇相称。

磨遍绿窗铜镜。挽春衫、不堪比并。暮云空谷，佳人何处，碧苔侵迳。睡里相看，酒边凝想，许多风韵。问因何，却欠一些香味，惹傍人恨。
喜雨二解
吴潜（宋代）

须知造化自心生，风雨云雷特践形。
人在两閒元有事，天於万类岂无情。
焦枯蒙润物苏醒，昏闷得凉身泰平。
昨夜桃笙时便背，定应收捲向金茎。
怀徐表兄
刘宰（宋代）

一笑相逢句曲天，别来十五换流年。
忍胃渭上琼瑰咏，无复通泉宝剑篇。
北渚春回芳树合，西山日暮碧云连。
雁来数寄平安信，无限相思若个边。
代吴守与赵侯为寿 其二
刘过（宋代）

气运由来有盛衰，循环久已见天机。黄山云散无尘滓，上将腾光入紫微。
虞美人·银床淅沥青梧老
纳兰性德（清代）

银床淅沥青梧老，屧粉秋蛩扫。采香行处蹙连钱，拾得翠翘何恨不能言。
回廊一寸相思地，落月成孤倚。背灯和月就花阴，已是十年踪迹十年心。
刘郎浦口号
吕温（唐代）

吴蜀成婚此水浔，明珠步障幄黄金。

谁将一女轻天下，欲换刘郎鼎峙心。
颂古
释道颜（宋代）

杨岐老人琐口诀，万里长城一条铁。
斫牌禅客如到来，不动金槌脑门裂。
南歌子
李壁（宋代）

使君

紫绶新符竹，叶赪老弟兄。西风吹棹过湖亭。杨柳夫渠相伴、也多情。

况是瀛州侣，来同酒盏倾。白沤浑不避双旌。一种风流人似、玉壶清。
王荆公祠
吴嵩梁（清代）

治术平生薄汉唐，致君尧舜岂文章。早知红鹤非吾侣，善用青苗即社仓。

忧国心惟天可鉴，名山身与世相忘。挟书我爱俞清老，驴背从游几夕阳。
次潘紫岩虎丘韵
叶茵（宋代）

潭深剑气鉎，树瘦岚山薄。
石坛古即今，藤花开又落。
晋士已结庐，吴市犹舞鹤。
沈吟发幽怀，人世舟藏壑。
同幕李彦中田子真为倡小醵出游二月社日登遐
曾丰（宋代）

次第韶光半，因循乐事希。
清游今见约，素懒敢相违。
天末收行雨，林梢逼落晖。
瓶中有残酒，不尽不言归。